## Rješenje Ustavnog suda Republike Hrvatske broj U-II-880/1994 od 10. siječnja 1996.

### NN 12/1996 (14.2.1996.), Rješenje Ustavnog suda Republike Hrvatske broj U-II-880/1994 od 10. siječnja 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu, Jadranko Crnić predsjednik
Suda i suci Zdravko Bartovčak, dr. Nikola Filipović, Ante
Jelavić Mitrović, mr. Vojislav Kučeković, Jurica
Malčić, mr. Hrvoje Momčinović, Ivan Marijan Severinac,
Milan Vuković i Mladen Žuvela, odlučujući u postupku
za ocjenu ustavnosti i zakonitosti propisa, na sjednici održanoj dana 10.
siječnja 1996. godine donio je slijedeće

## **R J E Š E N J E**

1. Obustavlja se postupak za ocjenu ustavnosti i zakonitosti odredbe
članka 25. Odluke o komunalnoj naknadi Gradskog vijeća Grada
Rijeke od 13. prosinca 1993. ("Službene novine" Županije primorsko-goranske,
broj 18/1993).

2. Ovo će rješenje biti objavljeno u "Narodnim novinama" i u "Službenim
novinama" Županije primorsko-goranske.

O b r a z l o ž e n j e

Odluku o komunalnoj naknadi (nastavno: Odluka) donijelo je Gradsko vijeće
Grada Rijeke na sjednici održanoj dana 13. prosinca 1993. godine.

"Brodokomerc" d.d. iz Rijeke podnio je, na temelju odredbe članka
15. stavak 1. Ustavnog zakona o Ustavnom sudu Republike Hrvatske ("Narodne
novine", broj 13/1991 \_ nastavno: Ustavni zakon), Sudu prijedlog za ocjenu
ustavnosti i zakonitosti Odluke.

Ustavni sud Republike Hrvatske je rješenjem broj U-II-880/1994 od 3.
svibnja 1995. ("Narodne novine", broj 33/1995) pokrenuo postupak za ocjenu
ustavnosti i zakonitosti odredbe članka 25. Odluke.

Člankom 25. Odluke propisano je da visinu parametara za utvrđivanje
komunalne naknade donosi Gradsko poglavarstvo.

U citiranom rješenju Suda iskazana je sumnja u zakonitost (i ustavnost)
te odredbe Odluke, na koju je upućivala tada važeća odredba
članka 27. stavak 2. Zakona o komunalnim djelatnostima ("Narodne
novine", broj 15/1979, 18/1979 i 26/1993), a u svezi s člankom 25.
Zakona o određivanju poslova iz samoupravnog djelokruga jedinica lokalne
samouprave i uprave ("Narodne novine", broj 75/1993) i člankom 1.
Zakona o fondovima u stambenom i komunalnom gospodarstvu ("Narodne novine",
broj 53/1990 i 76/1993.), budući iz tih odredbi nije proizlazilo
ovlaštenje gradskom vijeću da, kao predstavničko tijelo jedinice
lokalne samouprave, daje poglavarstvu, kao izvršnom tijelu jedinice lokalne
samouprave, ovlast na donošenje općih akata u postupku utvrđivanja
visine komunalne naknade.

Pokrenuti postupak za ocjenu ustavnosti i zakonitosti odredbe članka
25. Odluke Ustavni sud obustavlja, budući su prestale postojati pretpostavke
za vođenje postupka.

Zastupnički dom Sabora Republike Hrvatske je, na sjednici od
15. svibnja 1995., donio Zakon o komunalnom gospodarstvu, koji je objavljen
u "Narodnim novinama", broj 36/1995 te je stupio na snagu 9. lipnja 1995.
time da se, na temelju odredbe članka 35. tog Zakona, isti primjenjuje
protekom 60 dana od dana objave.

Člankom 34. stavak 1. točke 1., 2. i 3. Zakona o komunalnom
gospodarstvu propisano je da danom primjene tog Zakona prestaju važiti:

\_ Zakon o komunalnim djelatnostima,

\_ Zakon o fondovima u stambenom i komunalnom gospodarstvu, u dijelu
koji se odnosi na fondove u komunalnom gospodarstvu, te

\_ članak 25. Zakona o određivanju poslova iz samoupravnog
djelokruga jedinica lokalne samouprave i uprave.

Zakon o komunalnom gospodarstvu je utvrđivanje i naplatu komunalne
naknade propisao u članku 20. i to sadržajno drugačije od
dotadašnje zakonske regulative.

Do primjene Zakona o komunalnom gospodarstvu, a prema naprijed navedenim
zakonskim odredbama, sustav određivanja visine i načina rasporeda
sredstava komunalne naknade temeljio se na suodlučivanju gradskog
(ili općinskog) vijeća i fondova u komunalnom gospodarstvu.

Primjenom Zakona o komunalnom gospodarstvu, sustav suodlučivanja
je otklonjen.

Prema oredbama članka 20. Zakona o komunalnom gospodarstvu, kojima
se propisuje utvrđivanje i naplata komunalne naknade, mjerila i način
rasporeda sredstava komunalne naknade odlukom utvrđuje predstavničko
tijelo jedinice lokalne samouprave u skladu s godišnjim programom (stavak
1.), a visinu komunalne naknade određuje poglavarstvo jedinice lokalne
samouprave sukladno Zakonom određenim mjerilima (stavak 3.), time da
upravni odjel jedinice lokalne samouprave, nadležan za poslove komunalnog
gospodarstva, donosi rješenje o utvrđivanju visine komunalne naknade
u svakom pojedinom slučaju (stavak 5.).

Budući da je Zakon o komunalnim djelatnostima, u odnosu na koji
se tražila ocjena Odluke, kao i odredbe navedenih Zakona, prestao važiti,
a novi je Zakon o komunalnom gospodarstvu visinu komunalne naknade te mjerila
i način rasporeda sredstava komunalne naknade sadržajno drugačije
propisao, to su prestale postojati pretpostavke za vođenje pokrenutog
postupka za ocjenu ustavnosti i zakonitosti članka 25. Odluke.

Iz tih je razloga, na temelju članka 27. stavak 2. Ustavnog zakona
o Ustavnom sudu Republike Hrvatske ("Narodne novine", broj 13/1991), riješeno
kao pod točkom 1. izreke.

Na temelju odredbe članka 20. Ustavnog zakona o Ustavnom sudu
Republike Hrvatske riješeno je kao pod točkom 2. izreke.

Broj: U-II-880/1994

Zagreb, 10. siječnja 1996.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

---

Rješenje, NN 12/1996-199